OBH 3901/2002.
Az állampolgári jogok országgyűlési biztosa általános helyettesének jelentése
Ügyintéző: dr. Kiss Anikó
Az eljárás megindulása:
A XX. kerületi Rendőrkapitányság fogdájában előzetes letartóztatását töltő panaszos Hivatalomhoz intézett beadványában leírta, hogy súlyos porckorong sérvben szenved, ennek ellenére – bár az ehhez szükséges orvosi beutalóval rendelkezik – nem viszik szakorvosi vizsgálatra. Megfelelő egészségügyi ellátásban emiatt nem részesülhet, állapota romlik, attól tart, hogy le fog bénulni.
A panasz alapján felmerült az Alkotmány 70/D. §-ában deklarált lehető legmagasabb szintű testi és lelki egészséghez való jog sérelmének gyanúja, ezért az ügyben vizsgálatot indítottam.
A megállapított tényállás:
A panaszos több alkalommal fordult különböző egészségügyi problémákkal a fogdát látogató orvoshoz. Gerincbántalmai miatt az orvos idegsebészeti szakvizsgálatra utalta be. A beutaló ellenére a szakorvosi vizsgálatra történő előállítás elmaradt. Később panaszoson urológiai műtétet végeztek el, ezért idegsebészeti vizsgálata csak újabb beutaló alapján, másfél hónappal később történt meg. A vizsgálatot követően panaszost az Amerikai úti Idegsebészeti Klinikán orvosi ellátásban részesítették, később sebészeti műtét elvégzését javasolták.
Érintett alkotmányos jogok és alkalmazott jogszabályok:
•	Alkotmány
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.
(2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.
•	2. Az egészségügyről szóló 1994. évi CLIV. törvény
•	3. A rendőrségi fogdák rendjéről szóló 19/1995.(XII.13.) BM rendelet
A vizsgálat megállapításai:
A büntetőeljárás alatt álló fogvatartottak egyes állampolgári jogai szünetelnek, míg mások korlátozottan, kivételesen korlátozás nélkül érvényesülnek. Az egészségügyi ellátáshoz való jog valamennyi fogvatartottat korlátozás nélkül megilleti. E jogból adódóan a fogvatartást végrehajtó szervre az a kötelezettség hárul, hogy a fogvatartottak számára rendszeres, bármikor hozzáférhető orvosi ellátást biztosítson. A fogvatartottak orvosi ellátása tekintetében a fogva tartót felelősség terheli, és arról elsősorban a saját egészségügyi szolgálatán keresztül – fogda esetében a rendőrorvosi szolgálaton keresztül – kell gondoskodnia. Amennyiben a fogvatartott megfelelő egészségügyi ellátása a rendőrorvosi szolgálat keretében nem biztosítható, lehetővé kell tenni, hogy a fogvatartott az állami vagy önkormányzati egészségügyi szolgálat keretében részesüljön higiénés gondoskodásban. A szükséges szakorvosi vizsgálat elvégzését az erről szóló beutaló alapján minden esetben egy-két napon belül lehetővé kell tenni. Az ezzel kapcsolatos szállítás és kísérés költségeit nem a fogvatartott viseli, hanem azok a fogvatartásért felelős szervet terhelik. Panaszos esetében a fogdaorvos által előírt szakorvosi vizsgálat elvégzésének lehetőségét a BRFK XX-XXIII. kerületi Rendőrkapitányság munkatársai csak újabb beutaló alapján, az első beutaló kiállítását követő másfél hónap elteltével tették lehetővé, amivel panaszos egészségi állapotának romlását kockáztatták. Eljárásuk a lehető legmagasabb szintű testi és lelki egészséghez való joggal összefüggésben visszásságot okozott. Tekintettel arra, hogy megkeresésemre a Fővárosi Főügyészség vizsgálatot folytatott le, amelynek során a büntetés-végrehajtási törvényességi felügyeletet ellátó csoportvezető ügyész, jelzésben hívta fel a rendőrkapitányság vezetőjének figyelmét a jogszabályi előírások betartására, az ügyben ajánlást nem teszek.
Budapest, 2003. november 11.
Takács Albert